
Milliméter magas szén nanocső erdők előállítása és vizsgálata PLD-vel készült katalizátor rétegeken

Kulcsszavak: szén nanocső erdő; katalitikus szintézis; lézeres deponálás; kontrollálhatóság;
   Az elmúlt két évtizedben fontos eredmények születtek a szén nanocső kutatások területén, mivel mechanikai és elektromos tulajdonságaik páratlanok, és ebből kifolyólag felhasználásuk is igen széleskörű lehet. A szén nanocsövek legelterjedtebb előállítási módszere a szénhidrogének gőzfázisú katalitikus bontása (CCVD – catalytic chemical vapor deposition). Az eljárás során használt katalizátor tulajdonságait megfelelően megválasztva elérhető az, hogy a szintetizált szén nanocsövek függőlegesen irányítottak legyenek, így további lehetőségeket nyitva a felhasználásuk területén.
   TDK munkám során impulzus üzemű lézeres vékonyréteg építéssel (PLD – pulsed laser deposition) létrehozott katalizátor rétegekre választottam le függőlegesen irányított szén nanocsöveket CCVD szintézissel. A fő célom, hogy vizsgáljam a katalizátor rétegek és a szén nanocső szintézis paramétereinek hatását a szén nanocsövek méreteloszlására (hossz, átmérő, valamint egyenesség).
   A TDK dolgozat részletesen áttekinti a szükséges háttérismereteket, a használt eljárásokat, azok előnyeit és hátrányait, valamint bemutatja az optimalizálás menetét és eredményét, továbbá két saját fejlesztésű eszközt, amellyel a munkám során jelentkező problémákat sikeresen megoldottam.
   A kísérleti eredmények azt mutatják, hogy mind a rétegépítés, mind a CCVD szintézis jelentős mértékben befolyásolja a végtermék minőségét. A PLD módszer kiváló eszköz arra, hogy tetszőlegesen változtassuk a katalizátor réteg szerkezetét, ennek köszönhetően pedig a szintetizált szén nanocső erdő paraméterei is jól kontrollálhatók. Ez lehetővé teszi az ilyen szén nanocső struktúrák alaposabb megismerését és tulajdonságainak közvetlen változtatását.



